Trei denunțuri au fost suficiente ca fostului ministru de Interne, în perioada 5 aprilie 2007 – 22 decembrie 2008, Cristian David, să i se pună cătușele. A luat naștere, astfel, un caz unic de corupție, cel puțin în Europa, în care un ministru de Interne a ajuns în locul infractorilor. David a cunoscut astfel prăbușirea și este cercetat acum sub control judiciar pentru că ar fi primit 500.000 de euro mită. A avut însă o imagine bună pe vremea în care a fost ministru și asta grație consilierilor pentru că, în conferințele de presă, David își pierdea atenția și arăta, de cele mai multe ori , ca prins în transă.

Întrebat despre acea perioadă, Cristian David a precizat, pentru EVZ: „Vă pot spune că această structură era una bine consolidată, atât instituțional cât și în actul de comandă…. Conducerea MAI a răspuns, ca întotdeauna, cu respect și disciplină. Am primit susținere pentru proiectele de reformă, chiar dacă inerția instituțională a fost uneori un factor de întârziere”. Ex-ministrul a mai subliniat că „integrarea în structurile UE, summit-ul NATO, alegerile europene, referendumul, alegerile locale și parlamentare, inundațiile sau situațiile de urgență au marcat perioada 2007-2008 ca fiind una extrem de intensă și plină de provocări. Apreciez că DGIPI și-a îndeplinit atribuțiile de serviciu în cadrul legal și cu profesionalism”.

FOTO: Cu mâna pe cap, David a fost ajutat să urce în mașina care îl ducea la arest. La mâini, ex-ministrul avea cătușe FOTO: RĂZVAN PETRESCU

Realizările lui David

În calitate de șef al Ministerului Internelor și Reformei Administrative (MIRA), David a promovat o propunere legislativă, adoptată în martie 2008 prin ordonanță de urgență, pentru înăsprirea regimului armelor neletale. De asemenea, a inițiat un pachet legislativ care prevede în special măsuri de îmbunătățire a condițiilor de muncă, dar și de protejare a polițiștilor. Demersul are ca obiectiv principal creșterea nivelului de siguranță al cetățeanului și cuprinde: două hotărâri de guvern privind asigurarea unor despăgubiri pentru polițiști în cazul unor vătămări în timpul și în legătură cu serviciul și, respectiv, asigurarea asistenței juridice gratuite polițiștilor chemați în judecată ca urmare a exercitării atribuțiilor de serviciu, o ordonanță de urgență privind creșterea indicatorilor de ierarhizare pentru agenții de poliție operativi.

FOTO: A doua oară când i s-a pus mâna pe cap, David a fost botezat în Biserica Penticostală

Drogurile din tinerețe

În 2008, a ieșit la iveală o achiziție pe bani publici a Ministerul de Interne, prin care au fost cumpărate mașini Dacia Logan la prețuri de 70.000 de euro, cu tot cu taxele de leasing. Presa a scris că fostul șef al Poliției Române, chestorul Gheorghe Popa, a fost scos țap ispășitor de David.

O lună mai târziu, în noiembrie 2008, Pavel Abraham, fost șef al Poliției Române și al Agenției Naționale Antidrog, a afirmat, într- o emisiune, că la o percheziție făcută acasă la David, în 1995, pe când era director al firmei Van Soesbergen SA, s-au găsit LSD, amfetamine și cocaină. Iar în declarațiile de la poliție ar fi scris că a „fumat droguri” cu prietena sa. David a precizat că nu el a consumat droguri și că legătura sa cu ancheta a fost una marginală. Apartamentul în care s-a făcut percheziția era al prietenei, care îl închiriase unui olandez, vizat de această anchetă. David a mai zis că nu își amintește dacă a declarat în scris la acea vreme că ar fi consumat droguri.

„Fratele David”, sub control judiciar

Liberalul Cristi David este cercetat sub control judiciar de Direcția Națională Anticorupție pentru o presupusă șpagă de 500 de mii de euro, fiind acuzat de spălare de bani și luare de mită. Dosarul este unul banal: ministrul David ar fi intervenit la prefectul județului Buzău pentru a semna actele de restituire a unui teren de 15 hectare. DNA îl cercetează pe David și în dosarul EADS. Acesta este cel care a resecretizat contractul EADS. Presa a scris că în acest dosar sunt vizați patru foști miniștri de Interne: Ioan Rus, Marian Săniuță, Vasile Blaga si Cristian David.

In primul dosar a fost arestat în luna ianuarie și a fost eliberat, în luna aprilie, sub control judiciar. Atunci s-a botezat într-o biserică penticostală. „Există două feluri de justiție. Justiție pe pământ, pe care o administrează oamenii. Nu știm întotdeauna cât de dreaptă sau cât de corectă este această justiție, pentru că oamenii sunt supuși greșelii, atât cei care vin în față ca să fie judecați, cât și cei care judecă”, a declarat Cristian David la botezul său.